होटल के पास ही ज्यूस सेंटर है, जिस पर दो चौकीदार खाट लगाकर रात को सो रहे थे। अचानक अावाज सुनाई दी, तो उन्होंने पीछे जाकर देखा, होटल में आग लग रही थी। दोनों ने अपने स्तर से बुझाने का प्रयास किया, लेकिन आग बढ़ती रही। दोनों चौकीदार पास स्थित गांव में पहुंच गए और ग्रामीणों को मदद के लिए ले आए। सूचना मिलने पर होटल का पार्टनर मुकेश चौहान भी आ गया। आगर से पहुंची फायर ब्रिगेड ने बमुश्किल आग बुझाई। तब तक सब कुछ खाक हो चुका था। करीब 26 माह पहले आगर के ओम भावसार ने निपानिया बैजनाथ निवासी मुकेश चौहान व अजय हाड़ा के साथ इस होटल को शुरू किया था। होटल के किचन में गैस की 3 टंकियां रखी हुई थीं। आग लगने से टंकी का ऊपरी हिस्सा जल गया, कोई विस्फोट नहीं हुआ। यदि गैस टंकियों में विस्फोट हो जाता तो बड़ी जनहानि भी हो सकती थी। आगजनी के संबंध में होटल संचालकों द्वारा कोतवाली थाने में आवेदन दिया गया है। सूचना मिलने पर प्रभारी एसडीएम वर्षा भूरिया ने तहसीलदार मुकेश सोनी के साथ जाकर घटना स्थल का निरीक्षण किया।